AMA จ่อรับมอบเรือใหม่ 23 ม.ค.นี้ คาดเริ่มให้บริการ-รับรู้รายได้ Q1/61
AMA จ่อรับมอบเรือใหม่ 23 ม.ค.นี้ ส่งผลให้กองเรือบรรทุกน้ำมันเพิ่มขึ้นเป็น 11 ลำ-น้ำหนักบรรทุกรวมเพิ่มเป็น 96,202 เดทเวทตัน คาดเริ่มให้บริการ-รับรู้รายได้ Q1/61 พร้อมเล็งขยายเส้นทางเดินเรือเพิ่ม
8 ม.ค. 2561

นายพิศาล รัชกิจประการ กรรมการผู้จัดการ บริษัท อาม่า มารีน จำกัด (มหาชน) หรือ AMA เปิดเผยว่า การเข้าซื้อเรือบรรทุกน้ำมัน และสารเคมีลำใหม่ 1 ลำ คือ เรือ Mt. Team Houston   จาก Team Tankers City Class Ltd. มูลค่าเรือรวม 8.7 ล้านดอลลาร์สหรัฐอเมริกา หรือราว 283.36 ล้านบาทนั้น บริษัทจะรับมอบเรือลำใหม่ในวันที่ 23 ม.ค.61 และคาดว่าจะเดินหน้าให้บริการ และรับรู้รายได้ภายในไตรมาสที่ 1/61
สำหรับเรือลำใหม่นี้มีน้ำหนักบรรทุก 13,221 เดทเวทตัน ส่งผลให้ภายหลังการลงทุนซื้อเรือลำดังกล่าว กองเรือบรรทุกน้ำมันของบริษัท จะมีจำนวนเพิ่มขึ้นจาก 10 ลำเป็น 11 ลำ และมีน้ำหนักบรรทุกรวม เพิ่มขึ้นจาก 82,981 เดทเวทตันเป็น 96,202 เดทเวทตัน หรือเพิ่มขึ้น 15.93%  ขณะที่เงินลงทุนในการซื้อเรือ จะมาจากเงินทุนหมุนเวียน และเงินที่ได้จากการกู้ยืมจากสถาบันการเงิน ในสัดส่วนร้อยละ 20 และร้อยละ 80 ของมูลค่าเรือทั้งหมด
ทั้งนี้ บริษัทมีแผนที่จะนำเรือไปให้บริการขนส่งสินค้าเหลวไปสู่ประเทศในภูมิภาคเอเชียตะวันออก อาทิ จีน เกาหลีใต้ และญี่ปุ่น เป็นต้น รวมถึงประเทศในภูมิภาคเอเชียใต้ เช่น อินเดีย ศรีลังกา และบังคลาเทศ เป็นต้น ส่งผลให้บริษัทจะมีรายได้จากการให้บริการขนส่งสินค้าทางเรือเพิ่มขึ้น
“การขยายกองเรือในครั้งนี้จะช่วยเพิ่มศักยภาพในการให้บริการขนส่งสินค้าให้มีประสิทธิภาพมากขึ้น ถือเป็นช่วงเวลาที่เหมาะสม” นายพิศาล กล่าว